**Пилоттық ауыл шаруашылығы санағын жүргізу тәртібі**

      1. Пилоттық санақты республикалық бюджетте көзделген қаражат шегінде ұйымдастыру және жүргізу үшін әрбір аумақтық бөлімшеде еңбек шарты бойынша ұлттық санақтарға дайындалу мен оны жүргізу жөніндегі бір нұсқаушы (бұдан әрі – ЕШ бойынша нұсқаушы) тартылады.

      Пилоттық санақ 2024 жылғы 20 тамыздан 30 қыркүйек аралығында осы Қағидаға қосымшаға сәйкес АБ қызметкерлері ауылдық жердегі екі елді мекенде және қалалық жердегі бір елді мекенде интервьюерлерді тартпай жүргізеді.

      АБ қызметкерлері санақ парақтарын респонденттер (субъектілер) құжаттамалық растаусыз беретін мәліметтер негізінде толтырады.

      2. Ауыл шаруашылығы өнімдерін өндірушілердің мынадай санаттары пилоттық санақ субъектілері болып табылады:

      Экономикалық қызмет түрлерінің жалпы жіктеуішінің (ЭҚЖЖ) 01.1-01.6 "Өсімдік шаруашылығы және мал шаруашылығы және осы салаларда қызметтер ұсыну", 03.2 "Балық шаруашылығы" кодтары бойынша экономикалық қызметтің негізгі және қайталама түрлерімен ауыл шаруашылығы қызметін жүзеге асыратын заңды тұлғалар және (немесе) оның құрылымдық және оқшауланған бөлімшелері (бұдан әрі – ауыл шаруашылығы кәсіпорындары) шаруа немесе фермер қожалықтарын қоса алғанда, дара кәсіпкерлік субъектілері (бұдан әрі - ДК (ШФҚ);

      жеке қосалқы шаруашылық жүргізу үшін жер учаскелері (саяжай, бау-бақша, бақша) және/немесе ауыл шаруашылығы жануарлары бар үй шаруашылықтары (бұдан әрі – ЖҚШ (СБШ).

      3. Пилоттық санақ объектілері: жер және егіс алаңдары; ауыл шаруашылығы жануарлары мен құстардың саны; ауыл шаруашылығы техникасы мен жабдықтары; мал шаруашылығы кешендері мен құс фабрикалары; ауыл шаруашылығы жануарлары мен құстарын ұстауға арналған өндірістік ғимараттар мен үй-жайлар; ауыл шаруашылығы өнімдерін сақтауға арналған құрылыстар мен құрылысжайлар болып табылады.

      4. ЕШ бойынша нұсқаушылар мен АБ қызметкерлерін жасақтау, бекіту, оқыту Бюро қызметкерлеріне жүктеледі.

      5. Пилоттық санақ үш кезеңмен өткізіледі: дайындық, негізгі және қорытынды кезеңдер.

      6. Дайындық кезеңінде қолда бар деректерді нақтылау үшін АБ қызметкерлері қалалық жердің әрбір елді мекенінің аумағын тіркеу учаскелеріне бөледі.

      Қалалық жерде АБ қызметкерлері нақтылау жүргізеді және планшетті немесе қағаз жеткізгішті (планшеттерді қолдану мүмкіндігі болмаған жағдайда) пайдаланумен осы бұйрыққа 2-қосымшаға сәйкес "Алдын ала аралау тізімі (жеке қосалқы, саяжай және бау-бақша шаруашылықтары)" (индексі 1-ААТ (ЖҚШ/СБШ), кезеңділігі: біржолғы) санақ парағын толтырады.

      АБ қызметкерлері ЖҚШ (СБШ) барып, келу мақсатын түсіндіреді, алдағы пилоттық санақтың жүргізілетін күнін хабарлайды және мекенжайын; учаскенің жалпы алаңын; ауыл шаруашылығы дақылдары мен көпжылдық екпелердің болуы мен егілуін; ауыл шаруашылығы жануарларының болуын нақтылайды.

      АБ қызметкерлері нақтыланған алдын ала аралау тізімдері (қалалық жер), электронды шаруашылық бойынша есепке алу (ауылдық жер) деректері және картографиялық материалдар (бар болса) негізінде аумақты ЖҚШ (СБШ) сауал салу жүргізу үшін қажет учаскелерге бөледі.

      Пилоттық санақ жүргізілетін қалалық және ауылдық жерлердегі ауыл шаруашылығы кәсіпорындары мен ДК (ШФҚ) тізімдері Ауыл шаруашылығы статистикалық тіркелімінен қалыптастырылады.

      7. Пилоттық санақтың негізгі кезеңі "sanaq. gov.kz" мамандандырылған сайтында онлайн режимде интернет желісі арқылы және қызметкерлердің респондеттерден сұрау салуы арқылы планшеттерді немесе қағаз жеткізгішті (планшеттерді пайдалану мүмкіндігі болмаған жағдайда) пайдаланумен:

      осы бұйрыққа 3-қосымшаға сәйкес "Ауыл шаруашылығы кәсіпорындары, шаруа немесе фермер қожалықтары" (индексі 2-АШК/ШФҚ, кезеңділігі біржолғы);

      осы бұйрыққа 4-қосымшаға сәйкес "Жеке қосалқы, саяжай және бау-бақша шаруашылықтары" (индексі 3-ЖҚШ/СБШ, кезеңділігі біржолғы) санақ парақтарын толтырумен, жұмыскерлердің респонденттерге сауал салуы арқылы жүргізіледі

      Ауыл шаруашылығы кәсіпорындары мен ДК (ШФҚ) санақ парақтарын "sanaq.gov.kz" мамандандырылған сайтында интернет желісі арқылы онлайн режимде электронды түрде дербес толтырады.

      Пилоттық санақтан онлайн режимде өткен кезде тіркеу кезінде респондент көрсеткен өзінің ұялы телефонының нөміріне пилоттық санақтан өткені туралы хабарлама алады.

      Онлайн режиммен қатар қызметкерлер планшеттерді немесе қағаз жеткізгішті (планшеттерді пайдалану мүмкіндігі болмаған жағдайда) пайдалана отырып, ЖҚШ (СБШ) сауал салу жүргізеді.

      8. Соңғы кезеңде пилоттық санақтың алдын ала және негізгі кезеңдерінің қорытындылары бойынша:

      1) ауыл шаруашылығы санағына дайындалу мен оны жүргізудің барлық кезеңдерінде анықталған ықтимал кемшіліктерге немесе қиындықтарға;

      2) респонденттерден бастапқы статистикалық деректерді жинауды (интернет желісі арқылы электрондық санақ парақтарын толтыру және планшеттерді пайдалана отырып респонденттерге сауал салу арқылы) ұйымдастыру әдістерін сынақтан өткізуге;

      3) "sanaq.gov.kz" сайтында желісінде авторизациялау тәсілдерін сынақтан өткізуге;

      4) интервьюердің оқыту тәсілдерін пысықтауға;

      5) бағдарламалық жасақтаманың дұрыстығын, белгіленген арифметикалық-логикалық және форматтық-логикалық бақылауларды тексеруге;

      6) санақ парақтарында кейбір сұрақтарды қоюдың орындылығына;

      7) респонденттен алынған дербес деректер мен мәліметтердің құпиялылығын қамтамасыз етуге;

      8) ауыл шаруашылығы санағына дайындалу және оны жүргізу кезінде ауыл шаруашылығы статистикалық тіркелімін және әкімшілік деректерді пайдалану мүмкіндіктеріне;

      9) ауыл шаруашылығы санағы кезінде деректерді ұсыну үшін респонденттердің интернет желісін пайдалану дайындығына;

      10) тартылатын интревьюерлерге жүктеменің оңтайлы нормаларын айқындауға және қажет болған жағдайда оларды түзетуге;

      11) интернет-сауал салу жүргізу кезінде жүктеме деңгейлерін және ауыл шаруашылығы санағы деректерін автоматтандырылған өңдеу технологиясын тестілеуге талдау жүргізіледі.

      9. Пилоттық санақты талдау негізінде Бюро, АБ және "АЕО" РМК қызметкерлері: интервьюерлерге жүктемені; санақ парақтарын; бағдарламалық жасақтаманы, деректерді жинау және өңдеу технологиясын, ауыл шаруашылығы санағын жүргізу кезінде әкімшілік деректерді пайдалануды пысықтау қажеттігі туралы еркін нысанда қорытынды дайындайды.